अफगानिस्तान ने टॉस जीतकर पहले बल्लेबाजी का फैसला लिया और टीम में दो बदलाव किये। समीउल्लाह शेनवारी की जगह नजीबुल्लाह ज़दरण और इहसानुल्लाह की जगह जावेद अहमदी को टीम में जगह मिली। भारतीय टीम में भी 5 बदलाव हुए और महेंद्र सिंह धोनी को एक बार फिर भारतीय टीम की कप्तानी करने का मौका मिला। धोनी का यह कप्तान के तौर पर 200वां मैच था और 696 दिनों बाद उन्होंने कप्तान के तौर पर वापसी की। रोहित शर्मा, शिखर धवन, भुवनेश्वर कुमार, जसप्रीत बुमराह और युजवेंद्र चहल की जगह केएल राहुल, मनीष पांडे, सिद्धार्थ कॉल, खलील अहमद और दीपक चाहर (डेब्यू, 223वें भारतीय खिलाड़ी) को टीम में शामिल किया गया।